Valnøddeboller – opskrift på koldhævede boller | SPIS BEDRE
De lækre valnøddeboller er perfekte til weekendens morgenbord eller til eftermiddagskaffen.
Bollerne skal hæve natten over.
Hæld vandet i en skål, og opløs gæren i det. Tilsæt maltsirup og yoghurt, og bland det hele godt sammen.
Tilsæt hvedemelet og saltet lidt af gangen, indtil det hele er blandet i. Vend de grofthakkede valnødder i dejen og hæld til sidst det meste af durummelet i. Rør det sammen med en ske til en glat dej.
Læg et klæde over skålen, og lad dejen stå i køleskabet til dagen efter.
Tag dejen ud af køleskabet, og lad den stå på køkkenbordet i 1-1½ time, til den får stuetemperatur.
Tænd ovnen på 230°, og sæt bagepladerne ind i ovnen, så de er varme, når bollerne sættes på.
Hæld dejen ud på resten af durummelet på bordet. Dejen er rimelig våd, så den vil flyde lidt ud. Skær bollerne ud med en bagepalet, og løft dem forsigtigt over på et stykke bagepapir, ca. 12 boller på hvert stykke.
Tag bagepladerne ud af den varme ovn, og glid forsigtigt bagepapiret med bollerne over på pladerne, og sæt dem i ovnen. Bag dem i ca. 15 minutter, indtil de er flotte, gyldne og sprøde på toppen. Hvis du har begge plader i ovnen på samme tid, så byt evt. rundt på dem midtvejs.
Tag bollerne ud af ovnen, sæt dem over på en rist, og lad dem køle lidt af. Spis dem som morgenboller eller som brød til god, kraftig ost, hvor de lidt sødlige boller med nødesmagen passer rigtig godt til.
13. februar 2019 af Mikkel Karstad.
Koldhævede boller med durum
Koldhævede boller med havre
Skinke-focaccia med gedeost og grøn salat